b'\n_START_ARTICLE_\nSk\xc3\xadrnir\n_START_PARAGRAPH_\nSk\xc3\xadrnir er tidsskrift udgivet af det Det islandske litter\xc3\xa6re selskab (Hi\xc3\xb0 \xc3\xadslenzka b\xc3\xb3kmenntaf\xc3\xa9lag). Sk\xc3\xadrnir udkommer med to numre om \xc3\xa5ret, et om for\xc3\xa5ret og et om efter\xc3\xa5ret, og indeholder f\xc3\xb8rst og fremmest videnskabelige artikler om litteratur, historie, filosofi og lignende. Tidsskriftet er udkommet uafbrudt siden det blev etableret i 1827, med undtagelse af \xc3\xa5ret 1904, da det ikke udkom. Navnet Sk\xc3\xadrnir kommer fra den nordiske mytologi.\n_START_SECTION_\nHistorie\n_START_PARAGRAPH_\nDen danske lingvist Rasmus Rask rejste til Island i 1813 og boede der i to \xc3\xa5r for at l\xc3\xa6re sig sproget. Det var hans ide, at isl\xc3\xa6ndinge burde etablere et litter\xc3\xa6rt selskab med en afdeling i Reykjav\xc3\xadk og en i K\xc3\xb8benhavn, hvor et stort antal af isl\xc3\xa6ndinge boede. Selskabet blev etableret i 1816, \xc3\xa5ret efter, at Rask var rejst tilbage til Danmark. Det blev besluttet ved det litter\xc3\xa6re selskabs m\xc3\xb8de i K\xc3\xb8benhavn den 16. september 1816, at de ville udgive en avis. Det blev til avisen der kaldtes \xc3\x8dzlendsk sagnabl\xc3\xb8\xc3\xb0. Avisen udkom i 10 \xc3\xa5r, hvorefter det blev besluttet at udgive et tidsskrift i stedet og det skulle v\xc3\xa6re i mindre format end avisen._NEWLINE_F\xc3\xb8rste nummer udkom i K\xc3\xb8benhavn i efter\xc3\xa5ret 1827 og erstattede andre islandske tidsskrifter for lignende emner, som Det islandske litter\xc3\xa6re selskab havde publiceret tidligere. I begyndelsen indeholdt bladet nyheder, men omkring \xc3\xa5rhundredeskiftet 1900 blev det \xc3\xa6ndret til et videnskabelig og kulturelt tidsskrift. Tidsskriftet blev printet i K\xc3\xb8benhavn frem til 1890, derefter i Reykjav\xc3\xadk._NEWLINE_Sk\xc3\xadrnir er det \xc3\xa6ldste tidsskrift, som fortsat publiceres p\xc3\xa5 Island og regnes for at v\xc3\xa6re det \xc3\xa6ldste tidsskrift i Norden, der stadig udkommer.'